Fodboldspilleren Nicklas Helenius blev i dag frikendt ved Retten i Aalborg. AaB-angriberen var tiltalt for at have kørt for hurtigt på Skydebanevej i Aalborg. Anklagen mod Nicklas Helenius byggede udelukkende på observationer fra en betjent, der var ude for at lufte sin hund, og det vurderede dommer Malene Urup til ikke at være tilstrækkeligt. Betjentens påstand var, at AaB-spilleren, i sin Porsche, kørte om kap med en anden billist over 150 meter, hvor de to biler skulle have kørt mindst 80 kilometer i timen. - Jeg vil ikke beskyldes for noget, jeg ikke har gjort. Derfor hyrede jeg en advokat i stedet for bare at betale en bøde på 2000 kroner, siger Helenius til Ekstra Bladet.

Opsummering:
Det lykkedes ikke anklageren at bevise, at AaB-spilleren Nicklas Helenius kørte for stærkt i Aalborg.